聞喜鵲
作者：李覯
朝代：宋

paragraphs: 翩翩者鵲何品流，羽毛白黑林之幽。
生平智力可料度，有巢往往輸鳴鳩。
天然却會報人喜，愚兒幼婦唯爾求。
萬聲千噪幾曾驗，聞者終是軒眉頭。
從來烏鳥愛反哺，孝慈情性誰可儔。
其間於事最先見，告人凶禍令人憂。
憂時不肯自脩飾，禱請神鬼爭啾啾。
告之愈驗愈見惡，共去災患鴉之由。
彈丸瓦石相驅逐，名園佳樹難依投。
忠言逆耳世罕用，屬鏤曾割伍員喉。
莫笑後來司馬公，事事稱好真良謀。